Pakuotės lapelis: informacija vartotojui

Lanobax 30 mg skrandyje neirios kietosios kapsulės
lansoprazolas

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
· Neišmeskite šio lapelio, nes vėl gali prireikti jį perskaityti.
· Jeigu kiltų daugiau klausimų, kreipkitės į gydytoją arba vaistininką.
· Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką.

Apie ką rašoma šiame lapelyje?

1.	Kas yra Lanobax ir kam jis vartojamas

Lanobax veiklioji medžiaga lansoprazolas priklauso vaistų, vadinamų protonų siurblio inhibitoriais, grupei. Protonų siurblio inhibitoriai mažina rūgšties gamybą skrandyje.

Gydytojas gali skirti vartoti Lanobax tokiais atvejais:

· dvylikapirštės žarnos ir skrandžio opoms gydyti;
· stemplės uždegimui (refliukso sukeltam ezofagitui) gydyti;
· refliukso sukelto ezofagito profilaktikai;
· rėmeniui ir rūgščių atpylimui gydyti;
· užkrečiamajai ligai, kurią sukelia Helicobacter pylori bakterijos, gydyti kartu su antibiotikais;
· dvylikapirštės žarnos ar skrandžio opos gydymui ar profilaktikai pacientams, kurie ilgą laiką turi vartoti NVNU (NVNU-nesteroidiniai vaistai nuo uždegimo, kuriais malšinamas skausmas ar slopinamas uždegimas);
· Colingerio – Elisono (Zollinger-Ellison) sindromui gydyti.

Jūsų gydytojas Lanobax gali skirti ir esant kitoms indikacijoms arba skirti kitokią dozę, negu nurodyta informaciniame lapelyje. Vartodami vaistą laikykitės savo gydytojo nurodymų.

Pasitarkite su gydytoju, jei nesijaučiate geriau arba pasijutote blogiau po 14 dienų.


2.	Kas žinotina prieš vartojant Lanobax

Lanobax vartoti draudžiama:
· jeigu yra alergija lansoprazolui arba bet kuriai pagalbinei šio vaisto medžiagai (jos išvardytos 6 skyriuje);

Įspėjimai ir atsargumo priemonės

Praneškite savo gydytojui, jeigu sergate sunkia kepenų liga. Gydytojas galbūt turės koreguoti dozę.

Gydytojas, siekdamas nustatyti Jūsų būklę ir (arba) atmesti piktybinę ligą, gali atlikti tyrimą vadinamą endoskopija.

Jei vartodami Lanobax pradėjote viduriuoti, nedelsdami susisiekite su savo gydytoju, nes vartojantiems Lanobax šiek tiek padidėja infekcinio viduriavimo galimybė.

Jei Jūsų gydytojas Lanobax skyrė kartu su kitais Helicobacter pylori infekcijai gydyti skirtais vaistais (antibiotikais) arba vaistais nuo uždegimo, skirtais skausmui malšinti bei reumatinei ligai gydyti, atidžiai perskaitykite šių vaistų informacinius lapelius.

Protonų siurblio inhibitorių, tokių kaip Lanobax, vartojimas, ypač ilgiau nei vienerius metus, gali nežymiai padidinti šlaunikaulio, riešo arba stuburo lūžių riziką. Pasakykite gydytojui, jei sergate osteoporoze arba jeigu vartojate kortikosteroidų (kurie gali padidinti osteoporozės riziką). 

Jei Lanobax vartojate ilgą laiką (ilgiau kaip 1 metus), greičiausiai gydytojas reguliariai stebės Jūsų būklę. Kiekvieną kartą apsilankę pas gydytoje praneškite apie naujus ir neįprastus simptomus bei jų atsiradimo aplinkybes.

Pasitarkite su gydytoju arba vaistininku, prieš pradėdami vartoti Lanobax:
· jei vitamino B12 kiekis Jūsų organizme yra žemas arba yra rizikos veiksniai žemam vitamino B12 lygiui, ir Jūs ilgą laiką esate gydomas lansoprazolu. Lansoprazolas, kaip ir kiti rūgštį mažinantys vaistai, gali sumažinti vitamino B12 absorbciją;
· jeigu Jums bus atliekamas specialus kraujo tyrimas (dėl chromogranino A);
· jeigu Jums kada nors pasireiškė odos reakcija po gydymo į lansoprazolą panašia rūgštingumą mažinančia medžiaga. 

Atsiradus odos išbėrimui, ypač odos plotuose, paveiktuose saulės, nedelsiant praneškite gydytojui; Jums gali tekti nutraukti gydymą Lanobax. Nepamirškite paminėti ir kitų ligą primenančių simptomų, tokių kaip sąnarių skausmas.

Vartojant lansoprazolą, gali atsirasti inkstų uždegimas. Požymiai ir simptomai gali būti sumažėjęs šlapimo kiekis ar kraujas šlapime ir (arba) padidėjusio jautrumo reakcijos, pvz., karščiavimas, išbėrimas ir sąnarių sustingimas. Apie tokius požymius turite pranešti gydančiam gydytojui.

Kitų vaistų vartojimas
Jeigu vartojate arba neseniai vartojote kitų vaistų, įskaitant įsigytus be recepto, pasakykite gydytojui arba vaistininkui.

Labai svarbu pasakyti gydytojui, jeigu vartojate vaistų, kuriuose yra išvardytų medžiagų, nes Lanobax gali keisti jų veikimą arba šie vaistai gali keisti Lanobax veikimą.
· ŽIV proteazės inhibitoriai, tokie kaip atazanaviras ir nelfinaviras (vartojami ŽIV infekcijai gydyti);
· metroteksatas (vartojamas autoimuninių ligų ir vėžio gydymui);
-	digoksinas (gydomos širdies ligos);
· varfarinas (vartojamas gydyti nuo susidariusių kraujo krešulių);
-	teofilinas (gydoma astma);
-	takrolimuzas (vartojamas persodinto organo atmetimo profilaktikai);
-	fluvoksaminas (gydoma depresija ir kitos psichikos ligos);
-	antacidiniai preparatai (gydomas rėmuo ar rūgščių regurgitacija);
-	sukralfatas (skatina žaizdų gijimą);
-	jonažolės preparatai (Hypericum perforatum) (gydoma lengva depresija).

Lanobax vartojimas su maistu ir gėrimais

Kad gydymas šiuo vaistu būtų kuo sėkmingesnis, Lanobax reikia išgerti ne vėliau kaip 30 minučių prieš valgį.

Nėštumas ir žindymo laikotarpis
Jeigu esate nėščia, žindote kūdikį arba manote, kad galbūt esate nėščia, tai prieš pradedant vartoti šį vaistą, pasitarkite su gydytoju arba vaistininku.
	
Vairavimas ir mechanizmų valdymas
Lanobax vartojantiems pacientams kartais gali pasireikšti šalutinis poveikis, pavyzdžiui, galvos svaigimas, galvos sukimasis, nuovargis ir regos sutrikimai. Jeigu jaučiate tokį šalutinį poveikį, būkite atsargūs, nes gebėjimas reaguoti gali būti sutrikęs.

Jūs pats turite nuspręsti, ar galite vairuoti ar vykdyti kitą veiklą, kuriai atlikti būtinas didelis dėmesio sukaupimas. Vaisto vartojimas dėl gydomojo ir nepageidaujamo poveikio gali sutrikdyti gebėjimą saugiai atlikti minėtą veiklą. Minėtas poveikis išvardytas kituose skyriuose. Perskaitykite visą informaciją šiame pakuotės lapelyje.

Jeigu dėl ko nors abejojate, pasitarkite su gydytoju arba vaistininku. 

Svarbi informacija apie kai kurias pagalbines Lanobax medžiagas

Lanobax 30 mg sudėtyje yra pagalbinės medžiagos azorubino (E 122). Minėta medžiaga gali sukelti alerginių reakcijų.

Lanobax 30 mg sudėtyje yra pagalbinės medžiagos sacharozės. Jeigu gydytojas sakė Jums, kad netoleruojate kai kurių rūšių cukraus, pasakykite jam apie tai, prieš pardėdamas gydytis šiuo vaistu.


3.	Kaip vartoti Lanobax

Visada vartokite šį vaistą tiksliai kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką.

Kapsulę nuryti ir užgerti stikline vandens. Jei kapsulę sunku nuryti, gydytojas patars kitą būdą, kaip vartoti vaistą. Kapsulės ar kapsulės turinio netrinkite ir nekramtykite, nes taip jos gali veikti netinkamai.

Jei Lanobax vartojate kartą per parą, pasistenkite kasdien vartoti tuo pačiu metu. Geriausių rezultatų pasiekiama, kai Lanobax geriamas iš karto atsikėlus ryte, tuščiu skrandžiu, likus mažiausiai 30 minučių iki valgio.

Jei Lanobax vartojate du kartus per parą, pirmąją vaisto dozę vartokite ryte, o antrąją – vakare, tuščiu skrandžiu, likus mažiausiai 30 minučių iki valgio.

Lanobax dozę lemia Jūsų būklė. Įprastinės dozės suaugusiems žmonėms yra pateiktos žemiau. Kartais Jūsų gydytojas gali paskirti skirtingas dozes ir nurodyti vartojimo trukmę.

Rėmens ir rūgščių regurgitacija
Vieną 15 mg arba 30 mg kapsulę per parą 4 savaites. Jei simptomai tęsiasi, konsultuokitės su gydytoju. Jei nejaučiate simptomų palengvėjimo per 4 savaites, kreipkitės į savo gydytoją. 

Dvylikapirštės žarnos opa
30 mg dozė vieną kartą per parą, vartojama 2 savaites. 

Skrandžio opa
30 mg dozė vieną kartą per parą, vartojama 4 savaites. 

Refliukso sukelto ezofagito gydymas.
30 mg dozė vieną kartą per parą, vartojama 4 savaites. 

Ilgalaikė refliukso sukelto ezofagito profilaktika 
15 mg kapsulė kasdien. Jūsų gydytojas gali koreaguoti dozę iki 30 mg per parą.

Helicobacter pylori bakterijos infekcija
Įprastinė 30 mg dozė derinyje su skirtingais antibiotikais ryte ir vakare. Vartojama 7 dienas. 
Rekomenduojami deriniai su antibiotikais:
· 30 mg  Lansoprazolo kartu su 250-500 mg klaritromicino ir 1000 mg amoksicilino. 
· 30 mg  Lansoprazolo kartu su 250 mg klaritromicino ir 400-500 mg metronidazolio. 

Jei Jums gydoma infekcja, nes  sergate opalige, opa neatsinaujins, jei infekcija sekmingai išgydoma. Geriausias vaisto poveikis pasireiškia, kai vartojama teisingu laiku, nepralaidžiant dozių.

Dvylikapirštės žarnos arba skrandžio opos gydymas pacientams,  kuriems reikia ilgalaikio gydymo NVNU
30 mg dozė vieną kartą per parą, vartojama 4 savaites. 

Dvylikapirštės žarnos ir skrandžio opos prevencija pacientams, kuriems reikia ilgalaikio gydymo NVNU
15 mg kapsulė kasdien. Jūsų gydytojas gali koreguoti dozę iki 30 mg per parą.

Colingerio – Elisono (Zollinger -Ellison) sindromas
Pradinė dozė yra 30 mg du kartus per parą arba taip, kaip gydytojas nusprendė Jums geriausia. 

Vartojimas vaikams
Lanobax neturėtų būti skiriamas vaikams. 

Pavartojus per didelę Lanobax dozę
Jeigu išgėrėte arba kas nors kitas išgėrė per didelę Lanobax dozę, būtina nedelsiant kreiptis į gydytoją.

Pamiršus pavartoti Lanobax
Jeigu pamiršote laiku išgerti Lanobax, išgerkite kapsulių, kai tik prisiminsite. Visgi, jeigu arti kitos dozės gėrimo laikas, pamirštąją praleiskite ir toliau vartokite vaistą, kaip paskirta. Praleidus dozę, vėliau vietoj jos dvigubos dozės vartoti negalima.

Nustojus vartoti Lanobax
Nenutraukite gydymo ankščiau, net jei simptomai susilpnėjo. Jūs galite būti ne visiškai išgijęs ir liga gali vėl atsinaujinti, jei nebaigsite gydymo kurso.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Dažni šalutinio poveikio reiškiniai (gali pasireikšti rečiau kaip 1 iš 10 asmenų):
· galvos skausmas, svaigulys;
· viduriavimas, vidurių užkietėjimas, pilvo skausmas, pykinimas ir šleikštulys, vidurių pūtimas, burnos ir gerklės džiūvimas, odos išbėrimas, niežulys;
· kepenų funkcijos tyrimų rodmenų pokyčiai;
· nuovargis;
· gerybiniai skrandžio polipai

Nedažni šalutinio poveikio reiškiniai (gali pasireikšti rečiau kaip 1 iš 100 asmenų):
· depresija;
· sąnarių ar raumenų skausmas;
· skysčių susikaupimas ar patinimas;
· kraujo ląstelių kiekio pokyčiai.

Reti šalutinio poveikio reiškiniai (gali pasireikšti rečiau kaip 1 iš 1 000 asmenų):
· karščiavimas;
· nerimastingumas, mieguistumas, sumišimas, haliucinacijos, nemiga, regos sutrikimai, galvos sukimasis;
· skonio pojūčio pokyčiai, apetito nebuvimas, liežuvio uždegimas (glositas), odos reakcijos, pavyzdžiui, deginimo ar dilgčiojimo po oda pojūtis, mėlynės, paraudimas ir smarkus prakaitavimas;
· jautrumo šviesai padidėjimas;
· plaukų slinkimas;
· skruzdėlių ropojimo oda pojūtis (parestezija), drebulys;
· anemija (mažakraujystė);
· inkstų funkcijos sutrikimai;
· kasos uždegimas (pankreatitas);
· kepenų uždegimas (gali būti pageltusi oda ar akies baltymas);
· vyrams krūtų padidėjimas, impotencija;
· kandidozė (grybelių sukelta užkrečiamoji liga, pažeidžianti odą ir gleivinę);
· angioedema. Jeigu atsiranda angioedemos simptomų, pavyzdžiui, veido, liežuvio ar ryklės patinimas, rijimo pasunkėjimas, dilgėlinė ir kvėpavimo pasunkėjimas, turite nedelsdamas kreiptis į gydytoją.

Labai reti šalutinio poveikio reiškiniai (gali pasireikšti rečiau kaip 1 iš 10 000 asmenų):
· sunkios padidėjusio jautrumo reakcijos, įskaitant šoką. Padidėjęs jautrumas gali pasireikšti tokiai simptomais: karščiavimu, išbėrimu, patinimu, kartais staigiu kraujospūdžio sumažėjimu;
· burnos uždegimas (stomatitas);
· kolitas (žarnų uždegimas);
· tyrimų rodmenų, pavyzdžiui, natrio, cholesterolio ir trigliceridų koncentracijų, pokyčiai;
· labai sunkios odos reakcijos, pasireiškiančios paraudimu, pūslėmis, sunkiu uždegimu ir plaukų slinkimu;
· labai retais atvejais gydantis Lanobax gali sumažėti leukocitų kiekis kraujyje ir sumažėti atsparumas užkrečiamosioms ligoms. Jeigu prasideda užkrečiamoji liga, pasireiškianti karščiavimu ir sunkiu bendrosios būklės pablogėjimu arba karščiavimu su lokalios užkrečiamosios ligos simptomais, pavyzdžiui, gerklės, ryklės ar burnos skausmingumu ar šlapinimosi sutrikimu, nedelsdami kreipkitės į gydytoją. Kraujo tyrimas gali rodyti leukocitų sumažėjimą (agranuliocitozę).

Šalutinio poveikio reiškiniai, kurių dažnis nežinomas (negali būti apskaičiuotas pagal turimus duomenis):

· jeigu vartojate Lanobax ilgiau kaip tris mėnesius, kraujyje gali sumažėti magnio koncentracija. Dėl magnio kiekio sumažėjimo gali pasireikšti nuovargis, nevalingi raumenų susitraukimai, orientacijos sutrikimas, traukuliai, svaigulys, padažnėti širdies plakimas. Jeigu Jums pasireiškė bet kuris iš šių simptomų, nedelsiant pasakykite savo gydytojui. Dėl sumažėjusios magnio koncentracijos gali sumažėti ir kalio bei kalcio koncentracijos kraujyje. Gydytojas gali nuspręsti reguliariai atlikti kraujo tyrimus, siekiant kontroliuoti magnio koncentraciją Jūsų kraujyje;
· mažas natrio kiekis kraujyje. Dažni simptomai yra pykinimas ir vėmimas, galvos skausmas, mieguistumas ir nuovargis, sumišimas, raumenų silpnumas arba spazmai, dirglumas, traukuliai, koma;
· išbėrimas, galintis pasireikšti kartu su sąnarių skausmu;
· regos haliucinacijos.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite pateikti šiais būdais: tiesiogiai užpildant formą internetu Valstybinės vaistų kontrolės tarnybos prie Lietuvos Respublikos sveikatos apsaugos ministerijos Vaistinių preparatų informacinėje sistemoje https://vapris.vvkt.lt/vvkt-web/public/nrv arba užpildant Paciento pranešimo apie įtariamą nepageidaujamą reakciją (ĮNR) formą, kuri skelbiama https://www.vvkt.lt/index.php?4004286486, ir atsiunčiant elektroniniu paštu (adresu NepageidaujamaR@vvkt.lt) arba nemokamu telefonu 8 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Lanobax

Šį vaistą laikykite vaikams nepastebimoje ir nepasiekiamoje vietoje.

Laikyti ne aukštesnėje kaip 25 °C temperatūroje.
Laikyti gamintojo pakuotėje, kad vaistas būtų apsaugotas nuo drėgmės.

Ant kartono dėžutės ir lizdinės plokštelės po “Tinka iki/EXP” nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės to mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Lanobax sudėtis

Veiklioji medžiaga yra lansoprazolas. Vienoje skrandyje neirioje kietojoje kapsulėje yra 30 mg lansoprazolo.

Pagalbinės medžiagos: 
Kapsulės turinys: hipromeliozė, metakrilo rūgšties ir etilakrilato 1:1 kopolimero 30 % dispersija, talkas, titano dioksidas (E 171), makrogolis 300, bevandenis koloidinis silicio dioksidas, cukriniai branduoliai (sacharozė, krakmolas).

Kapsulės apvalkalas: želatina, azorubinas (E 122), indigokarminas (E 132), titano dioksidas (E 171).

Kapsulių spausdinimo dažuose yra šelako, juodojo geležies oksido (E 172), propilenglikolio.

Lanobax išvaizda ir kiekis pakuotėje

Lanobax 30 mg yra tamsiai raudonos/mėlynos spalvos kapsulės, ant kurių abiejų dalių užrašyta ,,L30“. Kapsulės pripildytos baltų arba beveik baltų granulių, atsparių skrandžio rūgščių poveikiui.

Lanobax yra tiekiamas kartono dėžutėje po 2, 7, 14, 28, 30, 42, 56, 98 ir 100 kapsulių lizdinėse plokštelėse.

Gali būti tiekiamos ne visų dydžių pakuotės.

Registruotojas ir gamintojas

Registruotojas 
Sun Pharmaceutical Industries Europe B.V. 
Polarisavenue 87 
2132JH Hoofddorp 
Nyderlandai

Gamintojai
TERAPIA S.A. 
124 Fabricii Street
Cluj-Napoca 400 632 
Rumunija

arba

Sun Pharmaceutical Industries Europe B.V.
Polarisavenue 87
2132JH, Hoofddorp
Olandija

Jeigu apie šį vaistą norite sužinoti daugiau, kreipkitės į vietinį registruotojo atstovą.

	Ranbaxy Laboratories Limited atstovybė, Karaliaus Mindaugo pr. 68-3, Kaunas, Lietuva 
Tel. +370-37-311843



Šis vaistas EEE valstybėse narėse registruotas tokiais pavadinimais:

Italija:	Lansoprazolo SUN 30 mg capsule rigide gastroresistenti


Šis pakuotės lapelis paskutinį kartą peržiūrėtas 2023-02-22.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos  sveikatos apsaugos ministerijos tinklalapyje http://www.vvkt.lt





[bookmark: _GoBack]
